**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՄԱՐԴՈՒՆ ՕՐԳԱՆՆԵՐ ԵՎ (ԿԱՄ) ՀՅՈՒՍՎԱԾՔՆԵՐ ՓՈԽՊԱՏՎԱՍՏԵԼՈՒ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Մարդուն օրգաններ և (կամ) հյուսվածքներ փոխպատվաստելու մասին» 2002 թվականի ապրիլի 16-ի ՀՕ-324 օրենքը շարադրել հետևյալ խմբագրությամբ.

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՄԱՐԴՈՒՆ ՕՐԳԱՆՆԵՐ ԿԱՄ ՀՅՈՒՍՎԱԾՔՆԵՐ ՓՈԽՊԱՏՎԱՍՏԵԼՈՒ ՄԱՍԻՆ**

**ԳԼՈՒԽ 1**

***ԸՆԴՀԱՆՈՒՐ ԴՐՈՒՅԹՆԵՐ***

**Հոդված 1. Սույն օրենքի կարգավորման առարկան և գործողության ոլորտը**

1. Սույն օրենքը սահմանում է մարդուն օրգաններ կամ հյուսվածքներ փոխպատվաստելու իրավական հիմքերը, դոնորի, ռեցիպիենտի իրավունքներն ու պարտականությունները, ինչպես նաև կարգավորում է փոխպատվաստման հետ կապված հարաբերությունները:

2. Սույն օրենքի դրույթները չեն տարածվում մարդու վերարտադրողականության գործընթացի հետ առնչվող օրգանների, դրանց մասերի ու հյուսվածքների (ձվաբջիջ, ձվարաններ, ամորձիներ, սերմնահեղուկ, էմբրիոններ), արյան և դրա բաղադրամասերի վրա:

**Հոդված 2. Սույն օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.
2. **փոխպատվաստում՝** բացակայող կամ ախտաբանական գործընթացի հետևանքով վնասված հյուսվածքների կամ օրգանների փոխարինումը սեփական կամ այլ օրգանիզմից վերցված հյուսվածքներով կամ օրգաններով.
3. **հյուսվածք՝** ծագման, կառուցվածքի և ֆունկցիաների միասնությամբ միավորված, կազմավորված բջիջների և արտաբջջային նյութի ընդհանրություն.
4. **օրգան**՝ տարբեր հյուսվածքներից բաղկացած (որոնցից մեկը գլխավորն է՝ առաջատարը) և որոշակի ձև ունեցող մարմնի մաս, որը տարբերվում է իր հստակ կառուցվածքով, օրգանիզմում զբաղեցրած որոշակի տեղով և կենսագործունեությամբ.
5. **ուղեղի մահ**՝ գլխուղեղի կենսագործունեության լրիվ և անդառնալի դադարում, որը գրանցվում է աշխատող սրտի և թոքերի արհեստական օդափոխության պայմաններում
6. **կենսաբանական մահ`** օրգանիզմի կենսաբանական և ֆիզիոլոգիական պրոցեսների կենսագործունեության լրիվ և անդառնալի դադարում.
7. **մարդու օրգանների կամ հյուսվածքների կենդանի դոնոր**՝ փոխպատվաստման նպատակով իր օրգանները կամ հյուսվածքները սույն օրենքով սահմանված կարգով կամովին տրամադրող ֆիզիկական անձ.
8. **մարդու օրգանների կամ հյուսվածքների հետմահու դոնոր (այսուհետ` դիակային դոնոր)**՝ մահացած անձ, որից վերցվում են օրգաններ կամ հյուսվածքներ ուղեղային մահվան փաստի` սույն օրենքի 10-րդ հոդվածով սահմանված բժշկական հանձնաժողովի կողմից հաստատվելուց, ինչպես նաև կենսաբանական մահից հետո.
9. **ռեցիպիենտ՝** ֆիզիկական անձ, որին բուժական նպատակով պետք է փոխպատվաստվեն օրգաններ կամ հյուսվածքներ.
10. **փոխպատվաստման օրգաններ՝** կենդանի կամ դիակային դոնորի այն օրգանները, հյուսվածքները կամ դրանց մասերը, որոնք կարող են օգտագործվել փոխպատվաստման նպատակով:

**Հոդված 3. Փոխպատվաստման պայմանները**

1. Կենդանի կամ դիակային դոնորից փոխպատվաստում կարող է կատարվել միայն այն դեպքում, երբ բժշկական այլ միջոցառումները չեն կարող երաշխավորել պացիենտի (ռեցիպիենտի) կյանքի փրկությունը և առողջության վերականգնումը:

2. Կենդանի դոնորից փոխպատվաստման նպատակով կարող է վերցվել միայն զույգ օրգաններից մեկը, կենտ օրգանի կամ հյուսվածքի մասը , որոնց բացակայությունը չի կարող առաջացնել դոնորի կյանքի համար վտանգ ներկայացնող փոփոխություններ:

3. Կենդանի դոնորից վերցվող օրգանների կամ հյուսվածքների ցանկը սահմանում է Հայաստանի Հանրապետության առողջապահության բնագավառի պետական կառավարման լիազոր մարմինը (այսուհետ՝ լիազոր մարմին):

4. Կենդանի կամ դիակային դոնորից վերցված օրգանները և հյուսվածքները շահույթի աղբյուր դարձնելն արգելվում է:

5. Սույն օրենքի իմաստով՝ շահույթ է համարվում անձամբ կամ միջնորդի միջոցով իր կամ այլ անձի համար դրամ, գույք, գույքի նկատմամբ իրավունք, արժեթղթեր կամ որևէ այլ առավելություն ստանալը կամ պահանջելը կամ ստանալու խոստումը կամ առաջարկն ընդունելը:

**Հոդված 4 Օրգանների կամ հյուսվածքների դոնորների կամ ռեցիպիենտների ռեեստր**

1. Օրգանների կամ հյուսվածքների դոնորների կամ ռեցիպիենտների ռեեստրը ապահովում է սույն ոլորտում տեղեկատվական միասնական համակարգը, որտեղ գրանցվում են հետևյալ տեղեկությունները.

1) օրգանների կամ հյուսվածքների փոխպատվաստման դեպքերը.

2) օրգանների կամ հյուսվածքների դոնորների կամ ռեցիպիենտների վերաբերյալ տեղեկատվությունը.

3) տեղեկատվություն այն անձանց վերաբերյալ, որոնք կենդանության օրոք հրաժարվել են հանդես գալ որպես դոնոր:

2. Օրգանների կամ հյուսվածքների դոնորների կամ ռեցիպիենտների ռեեստրի գործունեության, տեղեկությունների գրանցման կամ օգտագործման կարգը սահմանում է լիազոր մարմինը:

3. Օրգանների կամ հյուսվածքների դոնորների կամ ռեցիպիենտների ռեեստրում գրանցված տեղեկությունները համարվում են բժշկական գաղտնիք և կարող են տրամադրվել փոխպատվաստման նպատակով օրգաններ կամ հյուսվածքներ վերցնող և դրանց մշակմամբ ու փոխպատվաստմամբ զբաղվող լիցենզավորված բժշկական հաստատություններին և սույն օրենքով նախատեսված դեպքերում:

**Հոդված 5. Փոխպատվաստման նպատակով օրգաններ կամ հյուսվածքներ վերցնող, մշակող և փոխպատվաստում իրականացնող բժշկական հաստատությունները**

1. Փոխպատվաստման նպատակով օրգաններ կամ հյուսվածքներ վերցնելն ու մշակելը, ինչպես նաև փոխպատվաստելը թույլատրվում է միայն համապատասխան լիցենզավորված բժշկական կազմակերպություններում:

2. Փոխպատվաստման նպատակով օրգաններ կամ հյուսվածքներ վերցնելու, մշակելու կանոնները, ինչպես նաև փոխպատվաստումն իրականացնելու [կարգը](https://www.arlis.am/DocumentView.aspx?docid=128200) սահմանում է լիազոր մարմինը:

**Հոդված 6.** **Փոխպատվաստման անհրաժեշտության մասին բժշկական եզրակացությունը**

1. Փոխպատվաստման անհրաժեշտության մասին բժշկական եզրակացություն տալու [կարգը](https://www.arlis.am/DocumentView.aspx?docid=124040) սահմանում է լիազոր մարմինը:

**Հոդված 7. Ռեցիպիենտի համաձայնությունը փոխպատվաստման համար**

1. Փոխպատվաստումն իրականացվում է ռեցիպիենտի գրավոր իրազեկված համաձայնությամբ` վիրահատությանը նախորդող 15-օրյա ժամկետում:

**ԳԼՈՒԽ 2**

***ՓՈԽՊԱՏՎԱՍՏՄԱՆ ՆՊԱՏԱԿՈՎ ԴԻԱԿԱՅԻՆ ԴՈՆՈՐԻՑ ՓՈԽՊԱՏՎԱՍՏՄԱՆ ՕՐԳԱՆՆԵՐ ԿԱՄ ՀՅՈՒՍՎԱԾՔՆԵՐ ՎԵՐՑՆԵԼԸ***

**Հոդված 8. Փոխպատվաստման նպատակով դիակային դոնորից օրգաններ կամ հյուսվածքներ վերցնելը**

1. Փոխպատվաստման նպատակով դիակային դոնորից օրգաններ կամ հյուսվածքներ չեն կարող վերցվել միայն այն դեպքում, երբ տվյալ անձն իր կենդանության օրոք սույն հոդվածի 4-րդ մասով սահմանված կարգով ներկայացրել է իր անհամաձայնությունը` մահից հետո հանդես գալ որպես օրգանների կամ հյուսվածքների դոնոր:

2. Օրգանների կամ հյուսվածքների դոնորների կամ ռեցիպիենտների ռեեստրում որպես դիակային դոնոր հանդես գալու անձի գրավոր անհամաձայնության բացակայության դեպքում փոխպատվաստման նպատակով դիակային դոնորից օրգաններ կամ հյուսվածքներ կարող են վերցվել նրա ընտանիքի անդամների համաձայնությամբ` հետևյալ առաջնահերթությամբ.

1) ամուսինը,

2) չափահաս զավակը

3) ծնողներից մեկը,

4) հարազատ եղբայրը կամ քույրը,

5) պապը կամ տատը:

3. Միևնույն առաջնահերթությամբ ընտանիքի մի քանի անդամի առկայության դեպքում բավարար են նրանցից մեկի համաձայնությունը:

4. Յուրաքանչյուր ոք մահից հետո դոնոր հանդես գալու իր գրավոր անհամաձայնությունը լիազոր մարմնի հաստատած [կարգով](https://www.arlis.am/DocumentView.aspx?docid=152220) ներկայացնում է իր ընտանեկան բժշկին կամ առողջության առաջնային պահպանման ծառայություններ մատուցող թերապևտին, ինչը գրանցվում է նրա բժշկական փաստաթղթերում:

5. Անձի դիակային դոնոր հանդես գալու գրավոր անհամաձայնության վերաբերյալ տեղեկությունը ընտանեկան բժիշկը կամ առողջության առաջնային պահպանման ծառայություններ մատուցող թերապևտը լիազոր մարմնի հաստատած կարգով փոխանցում է օրգանների կամ հյուսվածքների դոնորների և ռեցիպիենտների ռեեստր:

6. Փոխպատվաստման նպատակով երեխաների կամ օրենքով սահմանված կարգով անգործունակ ճանաչված անձի դիակից օրգաններ և հյուսվածքներ կարող են վերցվել միայն նրա օրինական ներկայացուցչի համաձայնությամբ:

7. Լիազոր մարմնի սահմանած կարգով բնակչության շրջանում իրականացվում է տեղեկատվության տրամադրում օրգանների կամ հյուսվածքների փոխպատվաստման նշանակության, դոնորության նախապայմանների և փոխպատվաստմանն առնչվող այլ հարցերի, ինչպես նաև որպես դիակային դոնոր հանդես գալու անհամաձայնության իրավունքի վերաբերյալ:

**Հոդված 9. Մահվան փաստի հաստատումը**

1. Փոխպատվաստման նպատակով օրգաններ կամ հյուսվածքներ կարող են վերցվել մարդու ուղեղային կամ կենսաբանական մահվան փաստը արձանագրելուց հետո: Ուղեղային մահվան փաստը արձանագրում է բժշկական հանձնաժողովը, որի կազմը և գործունեության կարգը սահմանում է լիազոր մարմինը: Բժշկական հանձնաժողովի կազմում չեն կարող ընդգրկվել փոխպատվաստում իրականացնող բժիշկները և փոխպատվաստման աշխատանքների հետ կապված այլ անձինք:

2. Մարդու ուղեղային կամ կենսաբանական մահվան փաստը արձանագրելուց հետո փոխպատվաստման նպատակով վերցվող օրգանների կամ հյուսվածքների ցանկերը սահմանում է լիազոր մարմինը:

**Հոդված 10. Փոխպատվաստման նպատակով օրգաններ կամ հյուսվածքներ վերցնելու թույլտվությունը**

1. Փոխպատվաստման նպատակով օրգաններ կամ հյուսվածքներ վերցնելու թույլտվության տրամադրման [կարգն ու պայմանները](https://www.arlis.am/DocumentView.aspx?docid=128221) սահմանում է լիազոր մարմինը:

2. Այն դեպքերում, երբ Հայաստանի Հանրապետության օրենսդրությամբ սահմանված կարգով պահանջվում է դատաբժշկական փորձաքննության անցկացում, ապա թույլտվություն պետք է տրվի նաև դատաբժշկական փորձագետի կողմից:

**ԳԼՈՒԽ 3**

***ՓՈԽՊԱՏՎԱՍՏՄԱՆ ՆՊԱՏԱԿՈՎ ԿԵՆԴԱՆԻ ԴՈՆՈՐԻՑ ՓՈԽՊԱՏՎԱՍՏՄԱՆ ՕՐԳԱՆՆԵՐ ԿԱՄ ՀՅՈՒՍՎԱԾՔՆԵՐ ՎԵՐՑՆԵԼԸ***

**Հոդված 11. Փոխպատվաստման նպատակով կենդանի դոնորից օրգաններ կամ հյուսվածքներ վերցնելու պայմանները**

1. Փոխպատվաստման նպատակով կենդանի դոնորից օրգաններ կամ հյուսվածքներ վերցնելը թույլատրվում է, եթե՝

1) վիրահատությանը նախորդող 15-օրյա ժամկետում դոնորը գրավոր նախազգուշացվում է սպասվելիք վիրահատական միջամտությամբ փոխպատվաստման նպատակով օրգաններ և (կամ) հյուսվածքներ վերցնելու հետ կապված հնարավոր բարդությունների մասին.

2) դոնորն իրենից օրգաններ կամ հյուսվածքներ վերցնելու համար տվել է գրավոր իրազեկված համաձայնություն.

3) դոնորը անցել է բազմակողմանի բժշկական հետազոտություն, և առկա է կենդանի դոնորից օրգաններ կամ հյուսվածքներ վերցնելու եզրակացությունը նրանից օրգաններ կամ հյուսվածքներ վերցնելու հնարավորության մասին: Եզրակացություն տալու [կարգը](https://www.arlis.am/DocumentView.aspx?docid=128175) սահմանում է լիազոր մարմինը:

2. Արգելվում է փոխպատվաստման նպատակով դոնորական օրգանների կամ հյուսվածքների արտահանումը Հայաստանի Հանրապետությունից:

3. Փոխպատվաստման նպատակով դոնորական օրգանների կամ հյուսվածքների ներմուծման կարգը սահմանում է Հայաստանի Հանրապետության կառավարությունը:

**Հոդված 12. Կենդանի դոնորների ընտրության շրջանակների սահմանափակումները**

1. Փոխպատվաստման նպատակով օրգաններ կամ հյուսվածքներ վերցնելը անձից չի թույլատրվում, եթե՝

1) չի լրացել անձի 18 տարին (բացառությամբ ոսկրածուծի փոխպատվաստման դեպքի).

2) անձը հղի է.

3) անձը պատիժ է կրում ազատազրկման վայրում, բացառությամբ, եթե ռեցիպիենտն ազատազրկված անձի մերձավոր ազգականն է (ծնող, զավակ, ամուսին, քույր, եղբայր).

4) եթե պարզվել է, որ դրանք պատկանում են անձի, որը տառապում է ռեցիպիենտի կյանքին և առողջությանը վտանգ ներկայացնող հիվանդությամբ:

2. Ազատազրկման վայրում գտնվող անձից փոխպատվաստման նպատակով օրգաններ կամ հյուսվածքներ վերցնելու պայմանները, ինչպես նաև օրգանը կամ հյուսվածքը վերցնելուց հետո ազատազրկման վայրում գտնվող անձի բժշկական օգնության և սպասարկման մատուցման պայմանները հաստատում է Հայաստանի Հանրապետության կառավարությունը:

**Հոդված 13. Կենդանի դոնորի իրավունքները**

1. Օրգան կամ հյուսվածք փոխպատվաստելու համար համաձայնություն տված դոնորն իրավունք ունի՝

1) վիրահատության հետ կապված բարդությունների դեպքում ստանալ անվճար համապատասխան բժշկական օգնություն և սպասարկում, որի կազմակերպումն իրականացնում է այն բժշկական կազմակերպությունը, որտեղ կատարվել է վիրահատությունը.

2) օրգանը կամ հյուսվածքը վերցնելուց հետո լիազոր մարմնի սահմանած կարգով գտնվել շարունակական (դիսպանսերային) հսկողության տակ այն բժշկական կազմակերպությունում, որտեղ կատարվել է վիրահատությունը:

**ԳԼՈՒԽ 4**

**ՄԱՐԴՈՒՆ ՕՐԳԱՆՆԵՐ ԿԱՄ ՀՅՈՒՍՎԱԾՔՆԵՐ ՓՈԽՊԱՏՎԱՍՏԵԼՈՒ ԻՐԱԿԱՆԱՑՄԱՆ ՆԿԱՏՄԱՄԲ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆԸ**

**Հոդված 14. Մարդուն օրգաններ կամ հյուսվածքներ փոխպատվաստելու նկատմամբ պետական վերահսկողությունը**

1. Մարդուն օրգաններ կամ հյուսվածքներ փոխպատվաստելու նկատմամբ պետական վերահսկողությունն իրականացնում է առողջապահական և աշխատանքի տեսչական մարմինը:

**ԳԼՈՒԽ 5**

***ԲԺՇԿԱԿԱՆ ՀԱՍՏԱՏՈՒԹՅԱՆ ՊԱՏԱՍԽԱՆԱՏՎՈՒԹՅՈՒՆԸ***

**Հոդված 15. Պատասխանատվությունը սույն օրենքի պահանջները խախտելու համար**

1. Սույն օրենքի պահանջները խախտող անձինք պատասխանատվություն են կրում Հայաստանի Հանրապետության օրենքով սահմանված կարգով:»:

**Հոդված 2. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

2. Սույն օրենքից բխող ենթաօրենսդրական ակտերը ընդունվում են սույն օրենքն ուժի մեջ մտնելուց հետո վեցամսյա ժամկետում: